Утыкур зыгъэбжьыфIэ
Урысей Федерацэм щIыхь зиIэ и артисткэ Дау Марианнэ и ныбжьыр илъэс бжыгъэ дахэ щрикъум ирихьэлIэу Музыкэ театрым гуфIэгъуэ пшыхь къыщыхузэрагъэпэщат. Абы кърихьэлIат КъБР-м и Парламентымрэ Правительствэмрэ я лIыкIуэхэр, артист цIэрыIуэм и творчествэр фIыуэ зылъагъухэр, и ныбжьэгъухэр, щIыпIэ жыжьэ къикIа хьэщIэхэр.
Дау Марианнэ и уэрэдкIэ къы-зэIуихащ пшыхьыр. Абы иужькIэ КъБР-м щэнхабзэмкIэ и министр Къумахуэ Мухьэдин тепсэлъыхьащ артист бзылъхугъэм и зэфIэкI лъагэм, уэрэд жыIэнымкIэ и Iэзагъэ иным. Даум и макъыр зэрыдахэм хуэдэу цIыхугъэ ин зыхэлъ псэ хьэлэлу зэрыщытри къыхигъэщащ министрым.
— Марианнэ и макъ лъэщыр зэманым дэмыкIуэщI къару инщ. Апхуэдэ творческэ зэфIэкI лъагэ зиIэ артистым иджыри илъэс куэдкIэ дигъэгуфIэу утыкум итыну дыщогугъ, — жиIащ Къумахуэм.
КъБР-м и Парламентым щэнхабзэмкIэ, жылагъуэ зэгухьэныгъэхэм ядэлэжьэнымрэ хъыбарегъащIэ IэнатIэхэмкIэ и комитетым и Iэтащхьэ Пащты Борис артисткэм ехъуэхъуащ Къэбэрдей-Балъкъэрым и хабзэгъэув IэнатIэм и унафэщI Егоровэ Татьянэ и цIэкIэ. Абыи Марианнэ хэлъ цIыхугъэ лъагэм и гугъу ищIащ, апхуэдэуи тепсэлъыхьащ Щэнхабзэм и лэжьакIуэхэм я урысейпсо профсоюзым и къудамэу республикэм щыIэм и пашэ бзылъхугъэм а IэнатIэм хуищIа хэлъхьэныгъэ иным, абы и нэIэ щIэт рескомым и лэжьакIуэхэр нэхъыбэ ищIын зэрыхузэфIэкIам.
Даум псалъэ гуапэкIэ зыхуэзыгъэзахэм ящыщщ КъБР-м и Профсоюз организацэхэм я зэгухьэныгъэм и Iэтащхьэ Амщокъуэ ФатIимэт, Музыкэ театрым и унафэщI Бэрэгъун Руслан, артистхэу Таукеновэ Галинэ, Мэкъуауэ Хьэсэн сымэ.
Зи актёр Iэзагъыр гъунапкъэншэу къалъытэ Даум сыт хуэдэ ролри уэрэдри дагъуэншэу къохъулIэ, ар и фIыгъэщ, псом япэрауэ, абы еш имыщIэу и зэфIэкIым зэрыхигъахъуэм, ауэ щыхъукIи, абы артист ныбжьыщIэ куэдым гъуэгу яритауэ къалъытэ. Спектакль 37-м щIигъум лIыхъужь нэхъыщхьэхэм я ролыр щигъэзэщIащ Марианнэ. Роль хэплъыхь ищIакъым абы, икIи дэтхэнэ зы образри цIыхухэм гукъинэж ящыхъуащ.
Кальман Имре и «Марица», «Фиалка Монмартра», Птичкин Евгений и «Бабий бунт», Молэ Владимир и «Дахэнагъуэ», «Къамботрэ Лацэрэ», Легар Франц и «Веселая вдова», Чайковский Александр и «Верность» оперэхэм, опереттэхэм, музыкальнэ комедиехэм, нэгъуэщIхэми гуимы-хуж образхэр къыщигъэщIащ.
Лъэпкъ уэрэдыжьхэм, адыгэ тхакIуэхэм хэкум, хабзэ дахэм теухуауэ я Iэдакъэ къыщIэкIахэм увыпIэ щхьэхуэ щаубыдащ абы и творчествэм.
Даум и пшыхьым Легар Франц и «Веселая вдова» опереттэм хэта «Ганнэ и уэрэдыр», Кальман Имре и «Сильва» опереттэм щыщ «Выходная ария Сильвы», Штраус Иоганн и «Летучая мышь»-м хэта Розалиндэ и ариер, Джакомэ Пуччини и «Мадам Баттерфляй» оперэм хэта Чио-Чио-Сан и ариер (роялым еуар пианистхэм я дунейпсо зэпеуэу Франджым щекIуэкIам япэ увыпIэр къыщызы-хьа, Дау Марианнэрэ Жырыкъ Зауррэ япхъу Жырыкъ Данэщ).
Зи гъащIэри талантри къуэпсыбэ Дау Марианнэ иджыпсту щыт- лъагъу творческэ лъагапIэр зи фIыщIэу къилъытэр абы иIа егъэджакIуэ набдзэгубдзаплъэхэрщ.
ГИТИС-м щыщIэса илъэсхэм абы и насып кърихьэкIри, Луначарский Анатолий, вокалымкIэ егъэджакIуэ профессор Потаповская Динэ, курсым и художественнэ унафэщIу щыта, актёр Iэзагъым хуезыгъасэ, СССР-м щIыхь зиIэ и артист, дуней псом щыцIэрыIуэ режиссёр, профессор Анисимов Геннадий, сценическэ бзэмкIэ и егъэджакIуэ, профессор Титовэ Александрэ сымэ, нэгъуэщI егъэджакIуэ цIэрыIуэхэри я IэзагъэмкIэ къыддэгуэшащ. Абыхэм кърата гушхуэныгъэрщ Даум лъагапIэщIэхэм зрипщытынымкIэ тезыгъэгушхуар, къемыхъулIэIамэ игу имыухыжу псэуну сэбэп къыхуэхъуар.
УэрэджыIакIуэм фIыщIэ яхуищIу я цIэ къриIуащ лъэ быдэкIэ увыным- кIэ сэбэп къыхуэхъуахэу КъБР-м и япэ Президенту щыта КIуэкIуэ Валерий, вице-президент Губин Геннадий, КъБР-м и хьэрычэтыщIэхэм я хуитыныгъэр хъумэнымкIэ уполномоченнэ Тау Пщыкъан, Къэбэрдей-Балъкъэр къэрал филармонием и симфоние оркестрым и унафэщI Темыркъан Борис сымэ.
— Зэи сигу ихужынкъым япэ дыдэу утыку сыкъыщихьам Мэлбахъуэ Тимборэ, Дэхъушокъуэ Мусэ, Ефэнды Джылахъстэн сымэ къызэхъуэхъуауэ зэрыщытар, — къыддогуашэ Даур. — Утыкум сызэритрэ илъэс 35-м нэблэгъащи, иджыри къыздэсым абыхэм къызжаIа псалъэ дахэмрэ гуапэу си Iэр къызэраубыдамрэ сщыгъупщэркъым.
Адыгэ макъамэ щэнхабзэм и гуащэ Дау Марианнэ и зэфIэкI лъагэр къыщалъытэр ди республикэм и закъуэкъым. Москва къалэ дэт Театр Иным (1997 гъэ), СССР-м и Композиторхэм я унэм, ди къэралым нэхъ утыкушхуэу иIэхэми абы мызэ-мытIэу зыкъыщигъэлъэгъуащ. Даум щэнхабзэм, гъуазджэм хэлъхьэныгъэшхуэ зэрыхуищIар къалъытэри, 1999 гъэм «Урысей Федерацэм щIыхь зиIэ и артист» цIэ лъапIэр къыхуагъэфэщащ. Профсоюзхэм я зэгухьэныгъэм дамыгъэ лъапIэу иIэр къратащ. ФНПР-м и исполкомым и унафэкIэ 2015 гъэм «За заслуги перед профдвижением России» ФНПР-м и нэхъ дамыгъэ лъапIэмкIэ ягъэпэжащ Марианнэ.
IыхьитIу къызэрагъэпэща пшыхьым хэтащ Музыкэ театрым и уэрэджыIакIуэхэу Ташло Алий, КъуийцIыкIу Валерэ, Сокъур Ольгэ, Кърым Иринэ, Ненашевэ Лилие, Зеущэ Iэуес, Гуазэ Тимур, Шэрыб Валерэ, Малкаров Мурат, Абэнокъуэ Рустам, Къул Ланэ, Уэзрокъуэ Чэрим, Лыджыдэ Алий, Теувэжыкъуэ Руслан, «Каллисто», «Терские казаки» къэфакIуэ гупхэр.
Пшыхьыр екIуу зыгъэувар КъБР-м гъуазджэмкIэ щIыхь зиIэ и лэжьакIуэ Сафаровэ Тамарэрэ театрым и лэжьакIуэхэмрэщ.
Дау Марианнэ и творческэ гъуэгуанэр кIыхь хъуну, лъэпкъ гъуазджэр иджыри куэдрэ игъэбжьыфIэну дохъуэхъу!
ЩАУЕЙ Ланэ.
Сурэтхэр Толгуров Камал трихащ.
